Roolipelitapahtuma Ropecon kerää tänä viikonloppuna tuhansia rooli-, lauta-, miniatyyri- ja korttipeliharrastajia Espoon Otaniemeen.

Tämän vuoden Ropeconin teema on Valta. Ohjelmassa pureudutaan valtaan ja sen muotoihin erilaisissa peleissä. Tapahtuma tunnetaan monipuolisesta ja varsin eriskummallisesta ohjelmasta. Tänä vuonna kävijät voivat osallistua esimerkiksi Discolarppiin, opetella keskiaikaista miekkailua, harjoitella bordonialaisia tansseja tai kuunnella esitelmää poliittisen järjestelmän ja yhteiskunnallisen hierarkian rakentamisesta kuvitteelliseen maailmaan.

Monet osallistujat ovat pukeutuneet tapahtumaa varten mitä mielikuvituksellisempiin asuihin, joiden tekemiseen on parhaimmillaan käytetty viikkoja ellei jopa kuukausia aikaa. IL-TV kävi kuvaamassa parhaita rooliasuja perjantaina iltapäivällä.